जहां पाकिस्तानी गेंदबाज़ों ने ख़राब गेंदबाज़ी करते हुए ज्यादा से ज्यादा रन दिए वहीं भारत के अनुभवी गेंदबाज़ों ने शानदार गेंदबाज़ी करते हुए पाकिस्तान के बल्लेबाज़ों को घुटने टेकने के लिए मजबूर कर दिया. भारत की तरफ से उमेश यादव ने सबसे शानदार गेंदबाज़ी करते हुए 7.4 ओवर में 30 रन देकर तीन विकेट लिए. भुवनेश्वर कुमार ने पांच ओवर में 23 रन देकर एक विकेट लिया. जसप्रीत बुमराह ने पांच ओवरों में सिर्फ 23 रन दिए. रवींद्र जडेजा और हार्दिक पांड्या ने 8-8 ओवरों में 43-43 रन दिए. पाकिस्तान की तरफ से अज़हर अली ने 65 गेंदों का सामना करते हुए सबसे ज्यादा 50 रन बनाए. सिर्फ शोएब मलिक को छोड़कर पाकिस्तान का कोई भी बल्लेबाज 100 से अधिक स्ट्राइक रेट से रन नहीं बना पाया. मलिक ने सिर्फ 9 गेंदों पर 15 रन बनाए.